ddrg/super_eurlex huggingface dataset:
—

Tannulla d-Deċiżjoni tal-Kummissjoni C (2009) 5497, tat-13 ta’ Lulju 2009, dwar l-iskemi ta’ għajnuna mill-Istat Nri C 6/2004 (ex NN 70/01) u C 5/2005 (ex NN 71/04) implementati mill-Italja favur l-agrikolturi li jikkultivaw fis-serer (eżenzjoni mid-dazji tas-sisa fuq in-nafta użata għat-tisħin tas-serer)
MT Il-Ġurnal Uffiċjali tal-Unjoni Ewropea C 267/82

Rikors ippreżentat fit-18 ta’ Settembru 2009 — Tecnoprocess Srl vs Il-Kummissjoni u d-Delegazzjoni tal-Kummissjoni Ewropea fir-Repubblika tan-Niġerja

(Kawża T-367/09)

2009/C 267/145

Lingwa tal-kawża: It-Taljan

Partijiet

Rikorrenti: Tecnoprocess Srl (Ruma, l-Italja) (rappreżentant: A. Majoli, avukat)

Konvenuti: Il-Kummissjoni tal-Komunitajiet Ewropej, id-Delegazzjoni tal-Kummissjoni Ewropea fir-Repubblika tan-Niġerja.

Talbiet tar-rikorrenti

— tikkonstata, fis-sens tal-Artikolu 232 KE, in-nuqqas tad-Delegazzjoni tal-UE ta’ Abuja u tal-Kummissjoni Ewropea.

— tiddikjara, abbażi tal-Artikolu 288 tat-Trattat, ir-responsabbiltà mhux kuntrattwali tad-Delegazzjoni u tal-Kummissjoni fir-rigward tar-rikorrenti, u tikkundannhom, anki in solidum, għall-kumpens tad-dannu fil-konfront tagħha stess għal ammont ta’ EUR 600 000 (sittin elf).

Motivi u argumenti prinċipali

Il-kumpannija rikorrenti f’din il-kawża hija l-istess waħda bħal dik fil-Kawża T-264/09 Tecnoprocess vs Il-Kummissjoni u d-Delegazzjoni tal-Kummissjoni Ewropea fir-Renju tal-Marokk (1).

Is-suġġett tal-kawża huma l-kundizzjonijiet applikabbli għall-eżekuzzjoni tal-kuntratt “EuropeAid 123511/D/SUP/NG — Supply, Installation, delivery, Comisioning and After-Sale Service of 11 427 Kva Generators to the EC Assisted Prime Project in Nigeria”, intiż sabiex jiżgura l-provvista u l-installazzjoni ta’ mija u erbatax-il ġeneratur ta’ 27 Kva, kif ukoll it-twettiq ta’ servizzi ta’ assistenza ta’ wara l-bejgħ, favur in-“National Authorising Officer, National Planning Commission” u, b’mod partikolari l-uffiċċji tal-awtorità msemmija li jinsabu f’sitta miż-żoni ġeografiċi prinċipali tan-Niġerja.

Ir-rikorrenti ssostni li l-konvenuti ma kinux diliġenti fl-istħarriġ tal-kundizzjonijiet li twettaq fihom il-kuntratt inkwistjoni, billi naqsu milli jimplementaw soluzzjoni sodisfaċenti għall-interessi tagħha fid-dawl tan-nuqqasijiet gravi li jistgħu jiġu kkonstatati fit-twettiq tiegħu.

Insostenn tat-talbiet tagħha, hija tinvoka motivi u argumenti prinċipali li jixbħu lil dawk invokati fil-Kawża T-264/09, iċċitata iktar ’il fuq.

(1) ĠU C 220, 12.09.2009, p. 16.
MT Il-Ġurnal Uffiċjali tal-Unjoni Ewropea C 297/22

Rikors ippreżentat fit-22 ta’ Settembru 2009 — Sociedade Quinta do Portal vs UASI — Vallegre — Vinhos do Porto (PORTO ALEGRE)

(Kawża T-369/09)

2009/C 297/32

Lingwa tar-rikors: Il-Portugiż

Partijiet

Rikorrenti: Sociedade Quinta do Portal, SA (Lisbona, il-Portugall) (rappreżentant: B. Belchior, avukat)

Konvenut: L-Uffiċċju għall-Armonizzazzjoni fis-Suq Intern (Trade marks u Disinni)

Partijiet oħra quddiem il-Bord tal-Appell: Vallegre–Vinhos do Porto, SA (Sabrosa, il-Portugall)

Talbiet tar-rikorrenti

— tannulla d-deċiżjoni tal-Ewwel Bord tal-Appell tal-Uffiċċju għall-Armonizzazzjoni fis-Suq Intern (Trade marks u Disinni), tat-18 ta’ Ġunju 2009, fil-Każ R 1012/2008-1, li tiċħad l-appell, ippreżentat mir-rikorrenti, mid-deċiżjoni tad-Diviżjoni tal-Kanċellazzjoni li tiddikjara l-invalidità tat-trade mark verbali Komunitarja PORTO ALEGRE; u

— tikkundanna lill-UASI għall-ispejjeż.

Motivi u argumenti prinċipali

Trade mark Komunitarja rreġistrata li hija s-suġġett tat-talba għal dikjarazzjoni ta’ invalidità: trade mark verbali PORTO ALEGRE għal prodotti fil-klassi 33

Proprjetarju tat-trade mark Komunitarja: ir-rikorrenti

Parti li qed titlob id-dikjarazzjoni ta’ invalidità tat-trade mark Komunitarja: il-parti l-oħra quddiem il-Bord tal-Appell

Dritt tat-trade mark tal-parti li qed titlob id-dikjarazzjoni ta’ invalidità: trade mark verbali preċedenti Portugiża VISTA ALEGRE, għal prodotti fil-klassi 33

Deċiżjoni tad-Diviżjoni tal-Kanċellazzjoni: trade mark verbali Komunitarja PORTO ALEGRE ddikjarata invalida

Deċiżjoni tal-Bord tal-Appell: appell miċħud

Motivi invokati: Ksur tal-Artikolu 8(1)(b) tar-Regolament Nru 207/2009, sa fejn il-Bord tal-Appell għamel interpretazzjoni żbaljata ta’ din id-dispożizzjoni u, b’hekk, ikkunsidra b’mod żbaljat li kien jeżisti riskju ta’ konfużjoni bejn it-trade marks inkwistjoni.
MT Il-Ġurnal Uffiċjali tal-Unjoni Ewropea C 312/30

Rikors ippreżentat fis-26 ta’ Settembru 2009 — Applied Microengineering vs Il-Kummissjoni

(Kawża T-387/09)

2009/C 312/50

Lingwa tal-kawża: L-Ingliż

Partijiet

Rikorrent: Applied Microengineering Ltd (Didcot, ir-Renju Unit) (rappreżentanti: P. Walravens u J. De Wachter, avukati)

Konvenuta: Il-Kummissjoni tal-Komunitajiet Ewropej

Talbiet tar-rikorrent(i)

— tannulla d-Deċiżjoni tal-Kummissjoni, tas-16 ta’ Lulju 2009, li tordna l-irkupru tas-somma ta’ EUR 258 560,61, flimkien mal-interessi;

— tikkundanna lill-Kummissjoni għall-ispejjeż.

Motivi u argumenti prinċipali

Fir-rikors preżenti, ir-rikorrenti titlob l-annullament tad-Deċiżjoni tal-Kummissjoni C(2009)5797, tas-16 ta’ Lulju 2009, dwar il-ħlas lura ta’ ċerti somom, flimkien mal-interessi, dovuti mir-rikorrenti fil-kuntest tal-proġetti IST-199-11823 FOND MST (“Formation of a New Design House for MST”) u IST-2000-28229 ANAB (“Assessment of a New Anodic Bonder”) iffinanzjati abbażi tal-programm speċifiku għal atti ta’ riċerka, ta’ żvilupp teknoloġiku u ta’ dimostrazzjoni fil-qasam tas-soċjetà tal-informazzjoni (1998-2002).

Ir-rikorrenti tinvoka sebgħa motivi insostenn tar-rikors tagħhha.

L-ewwel nett, hija ssostni li l-Kummissjoni kisret ir-rekwiżiti proċedurali sostanzjali, billi ma wettqitx proċedura ta’ verifika finanzjarja integrali u xierqa. Ir-rikorrenti tafferma li l-Kummissjoni ma informathiex bil-ftuħ u bl-għeluq tal-proċedura ta’ verifika finanzjarja u li ma ħaditx inkunsiderazzjoni l-oġġezzjonijiet ifformulati minnha. Din tal-aħħar ssostni wkoll li l-Kummissjoni kisret id-drittijiet tad-difiża tagħha kif ukoll il-prinċipju ta’ amministrazzjoni tajba u l-obbligu ta’ diliġenza.

It-tieni nett, ir-rikorrenti tallega li l-azzjoni tal-Kummissjoni kienet preskritta, mill-inqas fir-rigward tal-pagamenti mwettqa ħames snin qabel il-ftuħ uffiċjali tal-proċedura ta’ verifika finanzjarja.

It-tielet nett, ir-rikorrenti ssostni li l-Kummissjoni wettqet żbalji manifesti ta’ evalwazzjoni billi segwiet l-interpretazzjoni żbaljata tal-awditur fir-rigward tar-regoli dwar l-ispejjeż eliġibbli.

Ir-raba’ nett, hija ssostni li l-Kummissjoni kisret id-drittijiet soċjali fundamentali u d-dritt għal remunerazzjoni ekwa billi aċċettat li tapplika rati bis-siegћa fuq il-ħaddiema li huma inqas mis-salarju bażiku.

Il-ħames nett, ir-rikorrenti tallega li l-Kummissjoni kisret il-prinċipju tal-aspettativi leġittimi fil-validità tal-metodu ta’ kalkolu tal-ispejjeż tas-salarji medji, kif propost mir-rikorrenti, u fl-aċċettazzjoni tal-prattika ta’ “salarji indikati” mill-kuntrattur.

Is-sitt nett, hija tqis li l-Kummissjoni kisret l-obbligu taghħa li timmotiva d-deċiżjoni tagħha, billi bbażat ruħha biss fuq ir-rapport ta’ verifika, mingħajr ma ħadet inkunsiderazzjoni l-osservazzjonijiet tar-rikorrenti jew it-talbiet tagħha sabiex tinfetaħ mill-ġdid il-proċedura ta’ verifika finanzjarja.

Fl-aħħar nett, ir-rikorrenti ssostni li l-Kummissjoni kisret il-prinċipju ta’ amministrazzjoni tajba u tal-obbligu ta’ diliġenza billi bagħtet ittri lil indirizz ħażin u billi ma eżaminatx l-argumenti ppreżentati mir-rikorrenti.
MT Il-Ġurnal Uffiċjali tal-Unjoni Ewropea C 297/29

Rikors ippreżentat fis-6 ta’ Ottubru 2009 — ECKA Granulate u non ferrum Metallpulver vs Il-Kummissjoni

(Kawża T-400/09)

2009/C 297/43

Lingwa tal-kawża: Il-Ġermaniż

Partijiet

Rikorrenti: ECKA Granulate GmbH & Co. KG (Fürth, il-Ġermanja) u non ferrum Metallpulver GmbH & Co. KG (St. Georgen bei Salzburg, l-Awstrija) (rappreżentanti: H. Janssen u M. Franz, avukati)

Konvenuta: Il-Kummissjoni tal-Komunitajiet Ewropej

Talbiet tar-rikorrenti

— tannulla d-deċiżjoni kkontestata sa fejn tikkonċerna lir-rikorrenti;

— sussidjarjament, tnaqqas b’mod xieraq l-ammont tal-multa imposta fuq ir-rikorrenti fid-deċiżjoni kkontestata;

— tikkundanna lill-konvenuta għall-ispejjeż.

Motivi u argumenti prinċipali

Ir-rikorrenti jikkontestaw id-Deċiżjoni tal-Kummissjoni C (2009) 5791 finali, tat-22 ta’ Lulju 2009, fil-Każ COMP/39.396 — reaġenti bbażati fuq il-karbur tal-kalċju u l-manjesju għall-industriji tal-azzar u tal-gass. Fid-deċiżjoni kkontestata ġiet imposta multa fuq ir-rikorrenti u kumpanniji oħra għall-ksur tal-Artikolu 81 KE u tal-Artikolu 53 tal-Ftehim taż-ŻEE. Fil-fehma tal-Kummissjoni, ir-rikorrenti pparteċipaw fi ksur uniku u kontinwu fis-setturi tal-karbur tal-kalċju u tal-manjesju fiż-ŻEE, ħlief fi Spanja, fil-Portugall, fl-Irlanda u fir-Renju Unit, fejn kienu involuti fi ftehim dwar it-tqassim tas-suq, tal-kwoti u tal-klijenti, iffissar ta’ prezzijiet u skambju ta’ informazzjoni kummerċjali kunfidenzjali dwar prezzijiet, klijenti u volum ta’ bejgħ.

Insostenn tar-rikors tagħhom, ir-rikorrenti jressqu l-motivi li ġejjin:

— l-Artikolu 23 tar-Regolament (KE) Nru 1/2003 (1) jikser il-prinċipju ta’ preċiżjoni, għaliex il-Kummissjoni għandha setgħa diskrezzjonali kważi illimitata fl-istabbiliment tal-multa;

— stabbiliment illegali tal-multa, għaliex il-Linji gwida dwar il-metodi tal-kalkoli tal-multi (2) jagħtu lill-Kummissjoni setgħa diskrezzjonali kważi illimitata fl-istabbiliment tal-ammont tal-multa;

— natura sproporzjonata tal-ammont tal-multa, għaliex il-konvenuta ma ħaditx inkunsiderazzjoni l-kollaborazzjoni effettiva tar-rikorrenti;

— natura sproporzjonata tal-ammont tal-multa, għaliex il-konvenuta ma ħaditx inkunsiderazzjoni l-fatt li r-rikorrenti ma wettqux ksur preċedenti tar-regoli tal-kompetizzjoni;

— natura sproporzjonata tal-ammont tal-multa, għaliex il-konvenuta ma kkunsidratx bħala ċirkustanza attenwanti l-fatt li r-rikorrenti adottaw “miżuri ta’ compliance” u li, anki għal raġunijiet personali, ma jeżistix ir-riskju ta’ reċidiv;

— natura sproporzjonata tal-ammont tal-multa, għaliex il-konvenuta ma kkunsidratx bħala ċirkustanza attenwanti l-fatt li r-rikorrenti ma naqqsux l-offerta ta’ manjesju;

— natura sproporzjonata tal-ammont tal-multa, għaliex ma tteħidx inkunsiderazzjoni n-nuqqas ta’ kapaċità ta’ produzzjoni tar-rikorrenti.

(1) Regolament tal-Kunsill (KE) Nru 1/2003, tas-16 ta’ Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, p. 1).

(2) Linji Gwida dwar il-metodi tal-kalkoli tal-multi imposti skont l-Artikolu 23(2)(a) tar-Regolament (KE) Nru 1/2003 (ĠU 2006, C 210, p. 2).
MT Il-Ġurnal Uffiċjali tal-Unjoni Ewropea C 51/44

Rikors ippreżentat fl-24 ta’ Diċembru 2009 — Meredith vs UASI (BETTER HOMES AND GARDENS)

(Kawża T-524/09)

2010/C 51/81

Lingwa tal-kawża: l-Ingliż

Partijiet

Rikorrenti: Meredith Corporation (Des Moines, L-Istati Uniti) (rappreżentanti: R.N. Furneaux u E.A. Hardcastle, solicitors)

Konvenut: L-Uffiċċju għall-Armonizzazzjoni fis-Suq Intern (Trade marks u Disinni)

Talbiet tar-rikorrenti

— tannulla d-deċiżjoni tat-Tieni Bord tal-Appell tal-Uffiċċju għall-Armonizzazzjoni fis-Suq Intern (Trade marks u Disinni), tat-23 ta’ Settembru 2009, fil-Każ R 517/2009-2, sa fejn hija ċaħdet l-applikazzjoni għat-trade mark Komunitarja inkwistjoni għal servizzi fil-klassi 36, bil-konsegwenza li tintlaqa’ l-applikazzjoni għal dawn is-servizzi;

— tilqa’ t-talbiet tar-rikorrenti; u

— tikkundanna lill-konvenut għall-ispejjeż ta’ dawn il-proċeduri fil-każ li jikkontestahom u tiċħad it-talba tiegħu.

Motivi u argumenti prinċipali

Trade mark Komunitarja kkonċernata: it-trade mark verbali “BETTER HOMES AND GARDENS” għal prodotti u servizzi fil-klassijiet 16, 35 u 36

Deċiżjoni tal-eżaminatur: applikazzjoni għal trade mark Komunitarja miċħuda parzjalment

Deċiżjoni tal-Bord tal-Appell: appell miċħud

Motivi invokati: ksur tal-Artikolu 7(1)(b) u 7(2) tar-Regolament tal-Kunsill Nru 207/2009, peress li l-Bord tal-Appell żbalja billi ma applikax it-test xieraq sabiex jevalwa jekk trade mark hijiex nieqsa minn karattru distintiv sabiex tiddistingwi l-prodotti u s-servizzi li għalihom saret l-applikazzjoni għal reġistrazzjoni.
—

tannulla parzjalment id-deċiżjoni tal-Kummissjoni tat-18 ta’ Novembru 2009 fil-Każ Nru C 10/2009 (ex. N 138/2009) — Il-Pajjiżi l-Baxxi vs Għajnuna għall-grupp ING N.V., u
MT Il-Ġurnal Uffiċjali tal-Unjoni Ewropea C 80/33

Rikors ippreżentat fit-8 ta’ Jannar 2010 — Il-Kummissjoni vs Earthscan

(Kawża T-5/10)

2010/C 80/55

Lingwa tal-kawża: l-Ingliż

Partijiet

Rikorrenti: Il-Kummissjoni Ewropea (rappreżentanti: A.-M. Rouchaud-Joët, S. Petrova, aġenti, assistiti minn P. Hermant u G. van de Walle de Ghelcke, avukati)

Konvenuta: Earthscan Ltd (Kent, ir-Renju Unit)

Talbiet tar-rikorrenti

— tikkundanna lill-konvenuta għar-restituzzjoni lill-Kummissjoni tas-somma ta’ EUR 44 903,22, li tikkorrispondi għas-somma prinċipali ta’ EUR 45 835,44, li minnhom EUR 6 486,09 kienu diġa mħallsa, kif ukoll l-interessi ta’ EUR 5 556,87 sat-30 ta’ Settembru 2009;

— tikkundanna lill-konvenuta tħallas EUR 3.84 għal kull ġurnata bħala interessi mill-1 ta’ Ottubru 2009 ’l quddiem sakemm jitħallas id-dejn kollu kemm hu;

— tikkundanna lill-konvenuta għall-ispejjeż sostnuti mill-Kummissjoni.

Motivi u argumenti prinċipali

Bir-rikors preżenti, ibbażat fuq klawżola ta’ arbitraġġ, ir-rikorrenti titlob li l-konvenuta tiġi kkundannata għar-restituzzjoni parzjali tal-ammont imħallas bil-quddiem mir-rikorrenti, flimkien mal-interessi moratorji, li jirriżultaw min-nuqqas ta’ eżekuzzjoni tal-Kuntratt Nru 4.1030/Z/01-035/2001, konkluż bejn ir-rikorrenti u disa’ kuntratturi, inkluża l-konvenuta, għall-iżvilupp, il-publikazzjoni u d-diffużjoni ta’ gwida dwar l-enerġija rinnovabbli (proġett “Guide for Renewable Energy installations to promote biomass, photovoltaics, and solar thermal in the EU”) fil-qafas tal-programm ALTENER (1).

Ir-rikorrenti tqajjem motiv wieħed biss.

Peress li l-konvenuta ma wettqitx il-fażijiet 6 u 7 tal-eżekuzzjoni tal-kuntratt (id-disinn, l-issettjar tat-tipa, l-istampar u d-diffużjoni), ir-rikorrenti ssostni li l-konvenuta kisret l-obbligi kuntrattwali tagħha, peress li naqset milli tirrimborsa s-sehem tagħha ta’ qabel il-finanzjament li kien tħallas indebitament bl-applikazzjoni tal-kuntratt. Għalhekk hija ssostni li l-konvenuta għandha tiġi kkundannata għar-restituzzjoni tas-somma mħallsa indebitament, flimkien mal-interessi moratorji kif ikkalkolat fil-kuntratt.

(1) Deċiżjoni 646/2000/KE tal-Parlament Ewropew u tal-Kunsill tat-28 ta’ Frar 2000, li tadotta programm multiannwali għall-promozzjoni tas-sorsi ta’ enerġija rinovabbli fil-Komunità (Altener) (1998-2002), ĠU L 79, p. 1
—

l-annullament tad-deċiżjoni tal-Kummissjoni, tad-29 ta’ Ottubru 2009, li permezz tagħha l-Kummissjoni, minn naħa, ma laqgħetx l-applikazzjoni għal sussidju ppreżentata mir-rikorrenti taħt is-sejħa għal proposti “Facility for rapid response to soaring food prices in developing countries” (EuropeAid/128608/C/ACT/Multi), u min-naħa l-oħra, poġġiet l-applikazzjoni tagħha f’lista ta’ riżerva;
MT Il-Ġurnal Uffiċjali tal-Unjoni Ewropea C 100/56

Rikors ippreżentat fil-5 ta’ Frar 2010 — Footwear vs UASI — Reno Schuhcentrum (swiss cross FOOTWEAR)

(Kawża T-49/10)

2010/C 100/82

Lingwa tar-rikors: il-Ġermaniż

Partijiet

Rikorrenti: The Footwear Co. Ltd (Chai Wan, Ħong Kong, iċ-Ċina) (rappreżentanti: G. Griss u C. Loidl, avukati)

Konvenut: L-Uffiċċju għall-Armonizzazzjoni fis-Suq Intern (Trade marks u Disinni)

Parti oħra quddiem il-Bord tal-Appell: Reno Schuhcentrum GmbH (Thaleischweiler-Fröschen, il-Ġermanja)

Talbiet tar-rikorrenti

— tannulla d-deċiżjoni tar-Raba’ Bord tal-Appell tal-Uffiċċju għall-Armonizzazzjoni fis-Suq Intern, tal-4 ta’ Diċembru 2009, fil-Każ R 1705/2008-4;

— tiċħad fl-intier tagħha l-oppożizzjoni kontra r-reġistrazzjoni tat-trade mark li għaliha saret l-applikazzjoni għall-prodotti fil-klassijiet 25 u 28;

— tordna lill-Uffiċċju jirreġistra t-trade mark li għaliha saret l-applikazzjoni;

— tikkundanna lill-Uffiċċju għall-ispejjeż inklużi dawk inkorsi fil-proċedimenti quddiem id-Diviżjoni tal-Oppożizzjoni u quddiem il-Bord tal-Appell.

Motivi u argumenti prinċipali

Applikant għat-trade mark Komunitarja: ir-rikorrenti

Trade mark Komunitarja kkonċernata: it-trade mark figurattiva “swiss cross FOOTWEAR” għal prodotti fil-klassijiet 25 u 28 (Applikazzjoni Nru 4 686 549)

Proprjetarju tat-trade mark jew tas-sinjal invokat insostenn tal-oppożizzjoni: Reno Schuhcentrum GmbH

Trade mark jew sinjal invokat insostenn tal-oppożizzjoni: it-trade mark verbali Ġermaniża “criss cross” Nru 30 229 875 għal prodotti fil-klassijiet 14, 18, 25 u 28

Deċiżjoni tad-Diviżjoni tal-Oppożizzjoni: oppożizzjoni miċħuda

Deċiżjoni tal-Bord tal-Appell: deċiżjoni tad-Diviżjoni tal-Oppożizzjoni annullata u applikazzjoni għar-reġistrazzjoni ta’ trade mark Komunitarja miċħuda

Motivi invokati: ksur tal-Artikolu 8(1)(b) tar-Regolament Nru 207/2009 (1), għaliex ma teżisti l-ebda probabbiltà ta’ konfużjoni bejn it-trade marks kunfliġġenti.

(1) Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja (ĠU L 78, p. 1)
MT Il-Ġurnal Uffiċjali tal-Unjoni Ewropea C 113/65

Rikors ippreżentat fis-17 ta’ Frar 2010 — Cindu Chemicals et vs ECHA

(Kawża T-95/10)

2010/C 113/97

Lingwa tal-kawża: l-Ingliż

Partijiet

Rikorrenti: Cindu Chemicals BV (Uithoorn, il-Pajjiżi l-Baxxi), Deza, a.s. (Valašské Meziříčí, ir-Repubblika Ċeka), Koppers Denmark A/S (Nyborg, id-Danimarka), Koppers UK Ltd (Scunthorpe, ir-Renju Unit) (rappreżentanti: K. Van Maldegem, R. Cana, avukati u P. Sellar, Solicitor)

Konvenuta: L-Aġenzija Ewropea għas-Sustanzi Kimiċi (ECHA)

Talbiet tar-rikorrenti

— tiddikjara r-rikors ammissibbli u fondat;

— tannulla parzjalment id-deċiżjoni kkontestata, sa fejn din tirrigwarda ż-żejt tal-antraċen, b’ammont baxx ta’ antraċen;

— tikkundanna l-ECHA għall-ispejjeż.

Motivi u argumenti prinċipali

Ir-rikorrenti jitolbu l-annullament parzjali tad-Deċiżjoni tal-Aġenzija Ewropea għas-Sustanzi Kimiċi (“ECHA”) (ED/68/2009) li tidentifika ż-żejt tal-antraċen, b’ammont baxx ta’ antraċen (Nru CAS 90640 82 7) (“żejt tal-antraċen (baxx)”) bħala sustanza li tissodisfa l-kriterji previsti fl-Artikolu 57(d) u (e) tar-Regolament (KE) Nru 1907/2006 (1) (“REACH”), skont l-Artikolu 59 tar-Regolament REACH.

Fuq il-bażi tad-deċiżjoni kkontestata, li r-rikorrenti saru jafu dwarha permezz ta’ stqarrija stampa tal-ECHA, iż-żejt tal-antraċen (baxx) ġie inkluż fil-lista ta’ 14-il sustanza kimika tal-Lista ta’ kandidati ta’ sustanzi ta’ tħassib serju ħafna għall-eventwali inklużjoni fl-Anness XIV tar-Regolament REACH. Ir-raġunijiet mogħtija fid-deċiżjoni kkontestata għall-identifikazzjoni taż-żejt tal-antraċen, b’ammont baxx ta’ antraċen, bħal sustanza ta’ tħassib serju ħafna huma li s-sustanza hija karċinoġenika, mutaġenika u bijoakkumulattiva ħafna (“vPvB”), skont il-kriterji previsti fl-Anness XIII tar-Regolament REACH.

Ir-rikorrenti jqisu li d-deċiżjoni kkontestata tikser ir-regoli applikabbli stabbiliti mir-Regolament REACH sabiex jiġu identifikati s-sustanzi ta’ tħassib serju ħafna u jressqu erba’ motivi insostenn tar-rikors tagħhom, li huma identiċi għal dawk imqajma fil-Kawża T-94/10, Rütgers Germany et vs ECHA.

(1) Regolament (KE) Nru 1907/2006 tal-Parlament Ewropew u tal-Kunsill, tat-18 ta’ Diċembru 2006, dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, p. 1)
MT Il-Ġurnal Uffiċjali tal-Unjoni Ewropea C 113/66

Rikors ippreżentat fis-17 ta’ Frar 2010 — Rütgers Germany et vs ECHA

(Kawża T-96/10)

2010/C 113/98

Lingwa tal-kawża: l-Ingliż

Partijiet

Rikorrenti: Rütgers Germany GmbH (Castrop-Rauxel, il-Ġermanja), Rütgers Belgium NV (Zelzate, il-Belġju), Deza, a.s. (Valašské Meziříčí, ir-Repubblika Ċeka), Koppers Denmark A/S (Nyborg, id-Danimarka), Koppers UK Ltd (Scunthorpe, ir-Renju Unit) (rappreżentanti: K. Van Maldegem, R. Cana, avukati u P. Sellar, Solicitor)

Konvenuta: Aġenzija Ewropea għas-Sustanzi Kimiċi (ECHA)

Talbiet tar-rikorrenti

— tiddikjara r-rikors ammissibbli u fondat;

— tannulla parzjalment l-att ikkontesta, sa fejn jikkonċerna ż-żejt tal-antraċene, pasta tal-antraċene;

— tikkundanna lill-ECHA tbati l-ispejjeż.

Motivi u argumenti prinċipali

Ir-rikorrenti jitolbu l-annullament parzjali tad-deċiżjoni tal-Aġenzija Ewropea għas-Sustanzi Kimiċi (“ECHA”) (ED/68/2009) li tidentifika żejt tal-antraċene, pasta tal-antraċene (Nru CAS 90640-81-6) (“żejt (pasta) tal-antraċene”) bħala sustanza li tissodisfa l-kriterji stabbiliti fl-Artikolu 57(d) u (e) tar-Regolament Nru 1907/2006 (1) (“REACH”), skont l-Artikolu 59 REACH.

Abbażi tad-deċiżjoni kkontestata, li tressqet għall-attenzjoni tar-rikorrenti permezz ta’ stqarrija għall-istampa ta’ ECHA, iż-żejt (pasta) tal-antraċene ġie inkluż fil-lista ta’ 14-il sustanza kimika tal-lista ta’ kandidati ta’ sustanzi ta’ tħassib serju ħafna sabiex ikun eventwalment inkluż fl-Anness XIV tar-REACH. Ir-raġunijiet esposti fl-att ikkontestat għall-identifikazzjoni taż-żejt (pasta) tal-antraċene bħala sustanza ta’ tħassib serju ħafna huma li s-sustanza hija karċinoġenika mutaġenika u persistenti, u bijoakkumulattiva skont il-kriterji stabbiliti fl-Anness XIII tar-REACH.

Ir-rikorrenti jikkunsidraw li l-att ikkontestat jikser ir-regoli applikabbli stabbiliti għall-identifikazzjoni ta’ sustanzi ta’ tħassib serju ħafna taħt ir-REACH u invokaw erba’ motivi insostenn tar-rikors tagħhom li huma identiċi għal dawk invokati fil-Kawża T-94/10, Rütgers Germany et vs ECHA.

(1) Regolament (KE) Nru 1907/2006 tal-Parlament Ewropew u tal-Kunsill, tat-18 ta’ Diċembru 2006, dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, p. 1).
Rikors ippreżentat fil-15 ta’ April 2010 — Seven vs UASI — Seven for all mankind (SEVEN FOR ALL MANKIND)

(Kawża T-176/10)

(2010/C 161/80)

Lingwa tar-rikors: it-Taljan

Partijiet

Rikorrenti: Seven SpA (Leinì, l-Italja) (rappreżentant: L. Trevisan, avukat)

Konvenut: L-Uffiċċju għall-Armonizzazzjoni fis-Suq Intern (Trade marks u Disinni)

Parti oħra quddiem il-Bord tal-Appell: Seven for all mankind LLC

Talbiet tar-rikorrenti

— tannulla d-deċiżjoni tat-Tieni Bord tal-Appell tat-28 ta’ Jannar 2010.

— tikkundanna lill-UASI sabiex, minbarra l-ispejjeż tagħha, tbati wkoll l-ispejjeż sostnuti minn SEVEN SPA f’din il-proċedura u f’dik quddiem il-Bord tal-Appell.

Motivi u argumenti prinċipali

Applikant għat-trade mark Komunitarja: SEVEN FOR ALL MANKIND LLC

Trade mark Komunitarja kkonċernata: Trade mark verbali “SEVEN FOR ALL MANKIND” (Applikazzjoni għal reġistrazzjoni Nru 4 443 222) għal prodotti fil-klassijiet 14 u 18.

Proprjetarju tat-trade mark jew tas-sinjal invokat insostenn tal-oppożizzjoni: ir-rikorrenti

Trade mark jew sinjal invokat insostenn tal-oppożizzjoni: żewġ trade marks figurattivi Komunitarji (Nru 591 206 u Nru 3 489 234, għal prodotti fil-klassijiet 16, 18 u 25) u trade mark internazzjonali (Nru 731 654, għal prodotti fil-klassijiet 3, 9, 12, 14, 15, 16, 18, 20, 22, 25 u 28) li jinkludu l-element verbali “SEVEN”.

Deċiżjoni tad-Diviżjoni tal-Oppożizzjoni: Oppożizzjoni milqugħa parzjalment.

Deċiżjoni tal-Bord tal-Appell: Appell miċħud.

Motivi invokati: Applikazzjoni żbaljata tal-Artikolu 8(1)(b) tar-Regolament Nru 207/2009 dwar it-trade mark Komunitarja.